title: "Bertha von Suttner"
text: "Bertha Sophia Felicita Freifrau von Suttner (b\u00e4\u00e4ren Gr\u00e4fin Kinsky von Wchinitz und Tettau, * 9. J\u00fc\u00fcne 1843 uun Prag; \u2020 21. J\u00fc\u00fcne 1914 uun Wien), wiar en uasterriks pasifist an skriiwer. Hat wurd 1905 \u00fc\u00fcs iarst w\u00fcf m\u00e4 de Nobelpris f\u00f6r frees \u00fctjteeknet.\n\nLeewent\nBertha von Suttner wurd 9. J\u00fc\u00fcne 1843 uun det Kinsk\u00fd-Palast uun Obecn\u00ed dv\u016fr, en steeddial faan Prag, b\u00e4\u00e4ren. Sin aalern wiar de uasterriks generool Franz de Paula Josef Graf Kinsky von Wchinitz und Tettau, diar f\u00f6\u00f6r kurt uun't \u00e4\u00e4ler faan 75 ferst\u00f6rwen wiar, an sin w\u00fcf Sophie Wilhelmine von K\u00f6rner, diar f\u00f6ftig juar jonger wiar. \n\nEfter't ferm\u00f6\u00f6gen, wat faan a aatj arewd wurden wiar, apbr\u00fckt wurd, naam Bertha 1873 en steed \u00fc\u00fcs guwernant bi a industriel Freiherr Karl von Suttner uun Wien uun. Uun detheer tidj ferliibet hat ham uun Arthur Gundaccar von Suttner, de jongst dring faan a Suttnern. 1876 maaget hat tu Pariis en rais, huar hat f\u00f6r bal tau wegen at priwatsekreteerin faan Alfred Nobel wiar. Nobel wurd man bal faan de sweeds k\u00f6ning iin uun sin aran berepen.\n\nBertha kaam tu Wien turag an freid ham 12. J\u00fc\u00fcne 1876 hiamelk Arthur Gundaccar, jin a wal faan sin aalern. Diar\u00fc\u00fcbhen wurd Arthur Suttner wecharewd, an det befreid paar toog f\u00f6r miar \u00fc\u00fcs aacht juar, faan 1876 tu 1885, tu Georgien. Diar lewet d\u00f6n oner swaar finansiel amstenden. Bertha werket \u00fc\u00fcs spriikleererin an uk skreew onerhualingsromoonen an auersaatingen.\n\n1877 m\u00e4 began faan det R\u00fcs-T\u00fcrkisk Krich begand Arthur, berachte auer a krich an uk auer lun an lidj uun tjiisk wegbleeden tu skriiwen. Bertha begand uk det likedening juar m\u00e4 sin jurnalistisk werk an hed oner't pseudonym B. Oulot loket. Faan 1882 tu 1884 wenet Bertha an Arthur uun Tiflis. Uun't juar 1885 kaam jo tu Wien turag, ferdruch jo m\u00e4't familje an betoog at familjensloot uun Harmannsdorf uun Nieder\u00f6sterreich.\n\nEfter sin turagkiar bleew Bertha jurnalistisk aktiiw, huarbi hat sin fookus \u00fc\u00fcb en rauelker seelskap saat an ham tu't teema pasifismus ferskreew. Uun a harewst faan't juar 1889, m\u00e4 46 juar, skreew hat de pasifistisk romoon Die Waffen nieder!, diar grat apsen maaget an Bertha von Suttner tu ian faan d\u00f6n prominentest fertreederinen faan det freesbeweging maaget. 1891 begr\u00fcnjiget hat det \u00d6sterreichische Gesellschaft der Friedensfreude an 1892 det Deutsche Friedensgesellschaft, wat ban kurt tidj auer 2000 lasmooten hed.\n\n10. Deetsember 1905 fing Bertha von Suttner a Nobelpris f\u00f6r Frees. Bi sin reede tu det Nobelpriskomitee lai hat d\u00f6n trii programponkten diar, wat faan ham f\u00f6r't auerwinjing faan konflikten twesken stooten saner meecht kimen hed: \n\n Skiasgerichtsferdracher, am a konflikten twesken stooten m\u00e4 rauelk medeln bi tu leien;\n en freesunioon faan aal stooten, wat arke uungrip faan en stoot jin en \u00f6ler m\u00e4 gemianskapelk kreeft turagwise mut; an\n en internatschunaal institutschuun, wat \u00fc\u00fcs en gerichtshoof uun a n\u00f6\u00f6m faan a f\u00f6lker at rocht fertreet.\n\n21. J\u00fc\u00fcne 1914, letjet wegen f\u00f6\u00f6r a began faan de Iarst W\u00e4\u00e4ltkrich, diarf\u00f6\u00f6r hat flooksis woorskauet hed, stoorew uun Wien Bertha von Suttner uun kreeft. \n\nSkriiwer"